รัฐบาลไทย-ข่าวทำเนียบรัฐบาล-กระทรวงแรงงาน ตั้งเป้าจัดส่งแรงงานทำงานต่างประเทศ 1 แสนคน ในปี 64
วันพฤหัสบดีที่ 28 มกราคม 2564
กระทรวงแรงงาน ตั้งเป้าจัดส่งแรงงานทํางานต่างประเทศ 1 แสนคน ในปี 64
รมว.แรงงาน เผยเป้าหมายจัดส่งแรงงานทํางานต่างประเทศ จํานวน 100,000 ราย โดยภาคเอกชน ประมาณ 89,000 คน ภาครัฐ และประมาณ 11,000 คน กําหนดส่งแรงงานไทยชุดแรก 210 คน เดินทางไปทํางานประเทศอิสราเอล 28 มกรานี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานมีเป้าหมายจัดส่งแรงงานไทยไปทํางานต่างประเทศ ในปีงบประมาณ พ.ศ. 2564 จํานวน 100,000 คน ซึ่งแบ่งเป็นการดําเนินการโดยภาคเอกชน ได้แก่ บริษัทจัดหางานจัดส่ง นายจ้างพาลูกจ้างไปทํางาน/ฝึกงาน คนงานแจ้งการเดินทางด้วยตนเอง และคนงานที่กลับมาพักและเดินทางกลับไปทํางาน (Re-entry) ประมาณ 89,000 คน และการจัดส่งโดยรัฐ ที่กระทรวงแรงงานได้รับโควตาจัดส่งจากประเทศคู่ภาคีที่มี MOU กับกรมการจัดหางานให้จัดส่งแรงงานไทยไปทํางาน และนายจ้างต่างประเทศมอบหมายให้กรมการจัดหางานเป็นผู้จัดส่ง อีกประมาณ 11,000 คน ได้แก่ ประเทศสาธารณรัฐเกาหลี จํานวน 5,000 คน ญี่ปุ่น (ผ่านองค์กร IM Japan) จํานวน 400 คน อิสราเอล จํานวน 5,400 คน และไต้หวัน จํานวน 200 คน
“จากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่เกิดขึ้นในประเทศต่าง ๆ ทั่วโลก ส่งผลให้การจัดส่งแรงงานไทยไปทํางานในต่างประเทศมีจํานวนลดลงตั้งแต่เดือนมีนาคม 2563 เป็นต้นมา เมื่อเปรียบเทียบช่วงเดือนเดียวกันของปีก่อน พบว่า เดือนมีนาคม – ธันวาคม 2562 มีแรงงานไทยเดินทางไปทํางานต่างประเทศ จํานวน 94,994 คน แต่ในเดือนมีนาคม – ธันวาคม 2563 ลดลงเหลือเพียง 26,903 คน ลดลงร้อยละ 71.68 ซึ่งขณะนี้กระทรวงแรงงาน โดยกรมการจัดหางานได้เตรียมหาตําแหน่งงาน เพื่อการจัดส่งแรงงานไทยไปทํางาน โดยเฉพาะแรงงานภาคเกษตรที่แรงงานไทยมีความถนัดเพิ่มมากขึ้น เช่น งานภาคเกษตร ในประเทศ ญี่ปุ่น ไต้หวัน ตามนโยบาย “รวมไทยสร้างชาติ” ของ พล.อ.ประยุทธ์ จันทร์โอชา นายกรัฐมนตรี ที่จะผนึกกําลังจากทุกภาคส่วน ทุกระดับในสังคม เข้ามามีส่วนร่วม และมีบทบาทเพื่อร่วมกันวางแผน ในการช่วยกันเร่งเยียวยาให้ภาคประชาชนที่ได้รับผลกระทบจากโควิด – 19 กลับมาฟื้นตัวโดยเร็ว” รมว. แรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน เปิดเผยว่า กรมการจัดหางานได้กําหนดเป้าหมายจัดส่งแรงงานไทยไปทํางานต่างประเทศในปี 2564 จากค่าเฉลี่ยผลการจัดส่งแรงงานไทยไปทํางานต่างประเทศในรอบ 5 ปี ที่ผ่านมา ของทุกประเภทการเดินทางทั้งการจัดส่งโดยภาครัฐและเอกชน โดยในปีงบประมาณ พ.ศ. 2559 มีแรงงานไทยเดินทางไปทํางานต่างประเทศ 114,003 คน ปีงบประมาณ พ.ศ. 2560 จํานวน 114,958 คน ปีงบประมาณ พ.ศ. 2561 จํานวน 115,554 คน ปีงบประมาณ พ.ศ. 2562 จํานวน 114,656 คน และปีงบประมาณ พ.ศ. 2563 จํานวน 58,673 คน ซึ่งปีงบประมาณ พ.ศ. 2564 ที่ผ่านมา 3 เดือน (ต.ค. – ธ.ค. 63) ได้มีการจัดส่งไปแล้ว จํานวน 9,920 คน
“สําหรับปีนี้แรงงานไทยชุดแรกที่มีกําหนดเดินทางไปทํางานต่างประเทศ เป็นแรงงานไทยที่จะเดินทางไปทํางานภาคเกษตรในรัฐอิสราเอล ภายใต้โครงการ “ความร่วมมือไทย-อิสราเอล เพื่อการจัดหางาน (Thailand-Israel Cooperation on the Placement of Workers : TIC)” ในวันที่ 28 มกราคม 2564 จํานวน 210 คน ด้วยเที่ยวบินเช่าเหมาลําพิเศษ สายการบิน El Al Israel Airlines เที่ยวบินที่ LY 082 ณ ท่าอากาศยานสุวรรณภูมิ ออกเดินทางจากประเทศไทยเวลา 09.20 น. และมีกําหนดถึงปลายทางกรุงเทลอาวีฟ เวลา 15.00 น. ตามเวลาท้องถิ่น” อธิบดีกรมการจัดหางาน กล่าว
ทั้งนี้ ผู้สนใจเดินทางไปทํางานต่างประเทศสามารถติดตามข่าวสารได้ที่เว็บไซต์ www.doe.go.th/overseas และสอบถามรายละเอียดเพิ่มเติมเกี่ยวกับการเดินทางไปทํางานในต่างประเทศที่ สํานักงานจัดหางานจังหวัดทุกจังหวัด หรือสํานักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 กรมการจัดหางาน